Up-318/01
Natisni
Opravilna št.:
Up-318/01
Datum odločitve:
16. 10. 2001
ECLI:
ECLI:SI:USRS:2001:Up.318.01
Akt:
Ustavna pritožba A. A. zoper odločbo Centra za socialno delo Metlika št. 56-1/99 z dne 10. 10. 2000
Izrek:
Ustavna pritožba A. A. zoper odločbo Centra za socialno delo Metlika št. 56-1/99 z dne 10. 10. 2000 se zavrže
Evidenčni stavek:
Pritožnik pred vložitvijo ustavne pritožbe ni izčrpal sodnega varstva. Zato je bilo treba ustavno pritožbo zavreči.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
23. 7. 2001
Vrsta odločitve:
sklep
Vrsta rešitve:
zavrženje
Dokument:
US21030
Up-318/01-5
16. 10. 2001
S K L E P
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 16. 10. 2001
s k l e n i l o :
Ustavna pritožba A. A. zoper odločbo Centra za socialno delo Metlika št. 56-1/99 z dne 10. 10. 2000 se zavrže.
O b r a z l o ž i t e v
1. Z izpodbijano odločbo je Center za socialno delo ustavnemu pritožniku v celoti odvzel pravico do osebnih stikov z njegovo mladoletno hčerjo do odločitve v kazenskem postopku, v katerem naj bi bil pritožnik utemeljeno osumljen kaznivega dejanja spolnega napada na svojo mladoletno hčer.
2. Pritožnik v ustavni pritožbi navaja, da ga odvzem pravice do osebnih stikov v primerjavi z materjo otroka postavlja v neenak položaj v razmerju do otroka in to kljub temu, da izvedeniška mnenja in odločbe kazenskega sodišča govorijo proti odvzemu ali omejitvi pravice do osebnih stikov. S tem naj bi mu bilo kršeno načelo enakosti pred zakonom (14. člen Ustave) in pravica do enakega varstva pravic (22. člen Ustave). Hkrati pa naj bi mu Center za socialno delo kršil pravice in dolžnosti staršev iz 54. člena Ustave, saj mu z izpodbijano odločitvijo odteguje vpliv na otroka. Ustavnemu sodišču predlaga, naj ustavno pritožbo sprejme v obravnavo ter razveljavi odločbo Centra za socialno delo.
3. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavna pritožba praviloma dopustna šele, ko so izčrpana vsa pravna sredstva.
Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
4. Ustavno sodišče je glede na novo ureditev upravnega spora sprejelo stališče, da upravnega spora ni več mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni več mogoče vložiti ustavne pritožbe pred izčrpanjem upravnega spora. Takšno stališče je Ustavno sodišče sprejelo in razloge zanj obrazložilo v sklepu št. Up-261/98 z dne 13. 1. 2000 (Uradni list RS, št. 6/2000).
5. Ustavni pritožnik, ki v svoji ustavni pritožbi navaja, da o pritožbi zoper odločitev Centra za socialno delo še ni odločeno, ima torej na voljo učinkovita pravna sredstva, tj. pritožbeni postopek zoper odločitev Centra za socialno delo in dvostopenjsko sodno varstvo v upravnem sporu, ki jih pred vložitvijo ustavne pritožbe še ni izčrpal. Zato je Ustavno sodišče ustavno pritožbo zavrglo.
6. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS ter na podlagi prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan